સ્થાનિક ધોરણે અમેરિકાએ બીજા બે પક્ષીઓ પણ માર્યા છે. સોલર પાવર અને ઇલેક્ટ્રિક વાહનોને પ્રોત્સાહન આપવું શરૂ કરાયું છે. પેટ્રોલનો વપરાશ ઘટે તે માટે અમેરિકાના આ વિશેષ પ્રયાસો છે. સોલાર પાવરની અને ઇલેક્ટ્રિક વાહનોની ટેક્નોલૉજીને બેસ્ટ બનાવીને ભવિષ્યમાં તેની નિકાસ પણ વધારાશે. દુનિયાભરમાં ઇલેક્ટ્રિક કાર દોડતી હશે, પણ તેની અંદરની ઇલેક્ટ્રિક મોટર અને બેટરી અમેરિકન કંપનીઓની હશે. એ બરાબર, પણ વિશ્વમાં ક્રૂડનો ભાવ નીચો જાય તો આમાંનું એક પણ પક્ષી મરે નહીં. તેથી બે દેશોને નિશાન બનાવાયા છે. ઈરાન સામે પ્રતિબંધ મૂકાયા છે, જેથી જાપાન અને દક્ષિણ કોરિયા જેવા દેશોએ તેમની આયાત ઓછી પણ કરી દીધી છે. ભારત જેવા દેશો પર પણ દબાણ આવશે. જોકે ભારત ઈરાનમાંથી આયાત સાવ બંધ નહીં કરે. 2012થી 2015 સુધી ઈરાન પર પ્રતિબંધ હતો ત્યારે પણ ભારતે ઈરાનમાંથી આયાત ચાલુ રાખી હતી. જોકે ઈરાનમાંથી થતી આયાતમાં થોડો ઘટાડો થઈ શકે છે. ભારતે બીજો પણ એક રસ્તો વિચાર્યો છે. ભારત રૂપિયામાં ઈરાનમાંથી ખરીદી કરશે, જેથી ડૉલરની જરૂર ન પડે.